<classify> WAZIRI Mkuu, Kassim Majaliwa amewataka Wajumbe wa Halmashauri Kuu za Mkoa na Wilaya za Chama Cha Mapinduzi CCM, kuhakikisha wanakagua miradi inayotekelezwa kama inalingana na thamani halisi ya kiasi cha fedha kilichotumika.Amesema iwapo viongozi hao hawataridhishwa na utekelezwaji wa mradi husika wasisite kuchukua hatua kwa kutoa taarifa katika ngazi husika, lengo ni kuhakikisha miradi yote inakuwa na ubora na inalingana na thamani ya fedha iliyotolewa.Alitoa agizo hilo alipozungumza na viongozi wa CCM, wabunge na baadhi ya viongozi wa mkoa wa Kigoma kwenye mkutano uliofanyika katika ukumbi wa ofisi ya CCM ya mkoani humo.Waziri Mkuu ambaye pia ni Mjumbe wa Kamati Kuu ya CCM na Mlezi wa CCM mkoa wa Kigoma, alisema ni muhimu kwa viongozi hao kujiridhisha na mwenendo wa utoaji wa huduma mbalimbali za kijamii katika maeneo yao zikiwemo za afya, maji, elimu na kilimo.Alisema CCM itaendelea kuimarisha misingi ya utoaji wa huduma kwa wananchi, hivyo aliwataka viongozi wa CCM pamoja na viongozi wa serikali washikamane ili malengo ya kuwaletea wananchi maendeleo yatimie.Kadhalika, Waziri Mkuu aliwasisitiza wanachama na wapenzi wa CCM wasome katiba ya chama na kuzielewa kanuni, taratibu na sera ili waweze kutekeleza majukumu yao ipasavyo.  <topic>: KITAIFA 